Flak av stekte poteter som nytes som snacks  Foto: Rainer Zenz 
 Foto: Armando Olivo Martín del Campo 
**Potetgull**, **potetløv**, **potetchips** eller **franske poteter og sjokolade**, er skiver av potet som er sprøstekt i matolje.
Normalt brukes solsikkeolje til stekingen. Potetskivene blir så gjerne saltet og krydret med for eksempel pepper eller paprika eller en kombinasjon av flere ingredienser. På det norske markedet finnes flere potetgullprodusenter, blant annet Sørlandschips, KiMs og Maarud. Til Maarud potetgull brukes blant annet potetsortene Bruse og Saturna. De vanligste potettypene brukt til potetgullproduksjon selges ikke i dagligvareforretninger.

Borgarting lagmannsrett bestemte i 2016 at Maarud ikke har enerett til betegnelsen «potetgull».

Opprinnelse
-----------

Det antas at den opprinnelige oppskriften på potetgull ble laget 24. august 1853 av George Crum, en kokk ved Moon Lake Lodge i Saratoga Springs i den amerikanske staten New York. Crum var lei av en kunde – ifølge noen kilder Cornelius Vanderbilt – som stadig klaget på de stekte potetene fordi de var for tykke og fuktige. Crum bestemte seg for å kutte potetskivene så tynne at de ikke kunne spises med gaffel. Til hans overraskelse var kunden ekstatisk for potetgullet. De ble et fast innslag på restaurantens meny under navnet Saratoga Chips. Retten ble raskt populær over hele New England. Ifølge andre kilder (boken *Hva veide Elvis da han døde*) ble potetgullet oppfunnet i Louisiana i 1853.

I Norge ble det første potetgullet produsert i 1936 av Thomas Stang som eide Maarud gård. Potetgull ble tidligere brukt som garnityr til middagsretter, mens produktet i dag først og fremst betraktes som et snacksprodukt.

Varemerkebeskyttelse
--------------------

I 2010 ble ordet *potetgull* registrert som varemerke av Estrella Maarud Brands AB. I tillegg til ordet *potetgull*, ble også figurmerker med ordene Maarud Potetgull og *Maarud Nils Potetgull* registrert hos Patentstyret. Varemerkebeskyttelsen ble i ettertid utfordret rettslig av KiMs Norge, og i 2015 ble registreringen opphevet av Oslo tingrett fordi varemerket ble regnet som degenerert.. Maarud anket tingrettens dom, men den anken ble avvist av Borgarting lagmannsrett, samtidig som Maarud ble dømt til å betale alle saksomkostninger. Maarud anket så lagmannsrettens dom, men denne siste anken ble avvist av Høyesterett.

Se også
-------

* Pommes frites

Referanser
----------

1. ↑  Franske Poteter. (2009, 14. februar). I Store norske leksikon. Hentet 9. april 2015 fra
2. ↑  «Kjølsrød poteter». *www.kjolsrod.no*. Arkivert fra originalen 22. desember 2016. Besøkt 16. desember 2016.
3. ↑  NRK (16. desember 2016). «Nå kan alle si «potetgull»». *NRK*. Besøkt 16. desember 2016.
4. ↑  Kielland, Torger. «Borgarting lagmannsrett: Kims kan i sin markedsføring fritt betegne sine potetchips som "potetgull"». *www.iptrollet.no*. Besøkt 16. desember 2016.
5. ↑  Kjøper tilbake Maarud, besøkt 23. august 2013
6. ↑  - Vi får en by ut av ingenting Arkivert 26. september 2015 hos Wayback Machine. besøkt 23. august 2013
7. ↑  varemerkeregistrering[*død lenke*] (registrert i 2010, i klassene 29 og 30)
8. ↑  varemerkeregistrering[*død lenke*] (registrert i 2011), varemerkeregistrering[*død lenke*] (registrert i 2011), varemerkeregistrering[*død lenke*] (registrert i 1993)
9. ↑  varemerkeregistrering[*død lenke*] (registrert i 1997)
10. ↑  Potetchips eller potetgull? Snackskrangel havner i retten
11. ↑  domstol.no Dom avsagt 30.09.2015 i Oslo tingrett Arkivert 5. mars 2016 hos Wayback Machine.
12. ↑
13. ↑  Sagmoen, Anders Park Framstad, Stig Øystein Schmidt, Ingvild. «Orkla vant frem i «potetgull-saken»». *E24*. Besøkt 16. desember 2016.
14. ↑  Lorch-Falch, Sophie. «Nettavisen: Potetgull-striden ikke opp i Høyesterett». *E24*. Besøkt 15. mars 2017.

Eksterne lenker
---------------

* (en) Potato chips – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Nationalencyklopedin **·** GND **·** LCCN **·** NKC **·** BBC Things
 |